हाजार्डको उत्कृष्ट लय
इडेन हाजार्डले गोल गर्दै अर्कोमा अवसर पनि सिर्जना गरेपछि बेल्जियमले विश्वकप फुटबलको तयारीमा बुधबार भएको मैत्रीपूर्ण खेलमा इजिप्टलाई ३–० ले हराएको छ ।
ब्रसेल्स — इडेन हाजार्डले गोल गर्दै अर्कोमा अवसर पनि सिर्जना गरेपछि बेल्जियमले विश्वकप फुटबलको तयारीमा बुधबार भएको मैत्रीपूर्ण खेलमा इजिप्टलाई ३–० ले हराएको छ ।बेल्जियमले समूह ‘जी’ मा इंग्ल्यान्ड, टयुनिसिया र पहिलोपल्ट सहभागी पानामासँग विश्वकपमा प्रतिस्पर्धा गर्नेछ । जुन १४ देखि जुलाई १५ सम्म हुने फुटबलको महाकुम्भमा बेल्जियमले दोस्रो चरणको यात्रा गर्ने अपेक्षा गरिएको छ । घरेलु टोली नर्वेसँग ओस्लोमा पानामासँग १–० ले पराजित भएको छ ।जस्तोसुकै भए पनि प्रशिक्षक रोबर्टो मार्टिनेजले भने समर्थकको मन जित्न सकेका छैनन् । त्यसलाई मुख्य डिफेन्डर थोमस भर्मलिन र भिन्सेन्ट कोम्पनी चोटग्रस्त हुनुले पनि थप बल पुर्‍याएको छ ।इजिप्टले आफ्नो मुख्य हतियारका रूपमा रहेका लिभरपुलका स्टार मोहम्मद सलाह काँधको चोटको सामना गरिरहेको छ । उनी च्याम्पियन्स लिग फाइनलमा रियल म्याड्रिडको हातबाट ३–१ ले हारेको खेलमा घाइते भएका थिए । इजिप्टविरुद्धको खेलले बेल्जियमलाई विश्वकपको तयारीमा वर्तमानमा देखिएको समस्या हल गर्ने अवसर दिएको छ ।बेल्जियमले गत साता क्रिस्टियानो रोनाल्डोबिनाको पोर्चुगलसँग गोलरहित बराबरी गर्न संघर्ष गर्नुपरेको थियो । मार्टिनेजले रोमाका स्टार राज्दा नाइनगोलनको टिममा समावेश नगरेकामा बेल्जियन मिडियाको खुबै आलोचना बेहोरिरहेका छन् ।गत सिजनमा युरोपेली गोल्डेन बुट जितेका सलाहको अनुपस्थितिमा इजिप्टको गोल गर्ने सम्भावना स्वत: घटेको थियो । ‘द फारोह’ ले विशेषत: डिफेन्समा बलियो खेल पस्कियो । तर त्यो हाजार्डलाई रोक्न भने पर्याप्त भएन । उनी पहिलो हाफमा मात्र मैदानमा रहे र त्यसमा पाहुना टिमको प्रदर्शन औसतभन्दा तल नै थियो ।चेल्सीका मिडफिल्डर हाजार्डको उत्कष्ट पासमा रोमेलु लुकाकुले २७ औं मिनेटमा गोलको खाता खोलेका थिए । म्यानचेस्टर युनाइटेडका स्टार लुकाकुले आफ्नो देशका लागि ३४ गोल गरेका हुन् ।पहिलो हाफ सकिन सात मिनेटअघि यानिक कारासोले उपलब्ध गराएको बललाई हाजार्डले गोलमा परिणत गरेका थिए । उनले बेल्जियमका लागि ८० खेलमा २२ औं गोल गरेका हुन् । दोस्रो हाफमा अर्का प्रिमियर लिग खेलाडी मारोउने फेलानीले बेल्जियमको तेस्रो गोल गरे । बेल्जियमको प्रदर्शन उत्साहजनक थियो ।विश्वकपमा सहभागी अर्को टोली नाइजेरिया भने चेक गणतन्त्रसँग १–० ले पराजित भएको छ । नाइजेरिया समूह डी मा अर्जेन्टिना, क्रोएसिया र आइसल्यान्डको समूहमा छ ।